SK Úradný vestník Európskej únie C 353/18

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 353/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„CARNE DE BRAVO DO RIBATEJO“

ES č.: PT-PDO-0005-0789-08.10.2009

CHZO ( ) CHOP ( X )

1. Názov:

„Carne de Bravo do Ribatejo“

2. Členský štát alebo tretia krajina:

Portugalsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.1 – Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1:

Mäso získané z rozrábky jatočných tiel hovädzieho dobytka plemena „Brava de Lide“. Môže sa predávať vo forme chladených jatočných polovičiek alebo štvrtí (predných a zadných), dielov „Carne de Bravo do Ribatejo“, balených do typických vákuových vreciek alebo do iných vhodných materiálov, chladených alebo mrazených procesom rýchleho mrazenia, ktorý nepoškodzuje svalové tkanivo a zachováva jemnosť a nutričné vlastnosti výrobku, ako aj vlastnosti mäsa.

Zapísaný názov „Carne de Bravo do Ribatejo“ sa môže uviesť na etikete, a to buď v obchodnom názve, alebo v zozname potravinových zložiek, ak obsah týchto zložiek vo výrobku predstavuje 95 až 100 % celkovej hmotnosti konečného výrobku (v súlade so smernicou 2000/13/ES o označovaní potravín).

Okrem etikety musí byť k jatočným telám, štvrtiam, dielom, častiam dielov a plátkom pri preprave a uvádzaní na trh vždy pripojené aj osvedčenie o pôvode, vydané certifikačným orgánom, ktoré musí obsahovať údaje, z ktorých je zrejmé, že výrobok zodpovedá všetkým osobitným požiadavkám stanoveným v špecifikácii.

Vek zvierat pri zabití a hmotnosť jatočných tiel:

Vek pri zabití Hmotnosť jatočného tela Mäso „Carne de Novilha Brava de Lide“ 18 až 30 mesiacov 100 – 200 kg Mäso „Carne de Novilho Bravo de Lide“ 18 až 30 mesiacov 150 – 250 kg Mäso „Carne de Vaca Brava de Lide“ 31 až 60 mesiacov 100 – 250 kg Mäso „Carne de Toiro Bravo de Lide“ 31 až 60 mesiacov menej ako 200 kg

Jatočné telá sa zatrieďujú podľa klasifikácie SEUROP na základe vlastností, mäsitosti a pretučnenosti jatočných tiel do týchto tried:

„Carne de Novilha Brava de Lide“ – jatočné telá zvierat samičieho pohlavia s hmotnosťou 100 – 200 kg, zabitých vo veku 18 až 30 mesiacov. Prípustné sú triedy mäsitosti E, U, R, O a P podľa klasifikačnej stupnice SEUROP, a pokiaľ ide o pretučnenosť jatočných tiel, prípustné sú triedy 2, 3 a 4 rovnakej klasifikačnej stupnice;

„Carne de Novilho Bravo de Lide“ – jatočné telá zvierat samčieho pohlavia s hmotnosťou 150 – 250 kg, zabitých vo veku 18 až 30 mesiacov. Prípustné sú triedy mäsitosti E, U, R a O podľa klasifikačnej stupnice SEUROP, a pokiaľ ide o pretučnenosť jatočných tiel, prípustné sú triedy 2, 3 a 4 rovnakej klasifikačnej stupnice;

„Carne de Vaca Brava de Lide“ – jatočné telá zvierat samičieho pohlavia s hmotnosťou 100 – 250 kg, zabitých vo veku 31 až 60 mesiacov. Prípustné sú triedy mäsitosti E, U, R, O a P podľa klasifikačnej stupnice SEUROP, a pokiaľ ide o pretučnenosť jatočných tiel, prípustné sú triedy 2, 3 a 4 rovnakej klasifikačnej stupnice;

„Carne de Toiro Bravo de Lide“ – jatočné telá zvierat samčieho pohlavia s hmotnosťou nepresahujúcou 200 kg, zabitých vo veku 31 až 60 mesiacov. Prípustné sú triedy mäsitosti E, U, R a O podľa klasifikačnej stupnice SEUROP, a pokiaľ ide o pretučnenosť jatočných tiel, prípustné sú triedy 2, 3 a 4 rovnakej klasifikačnej stupnice.

Treba zdôrazniť, že vzhľadom na osobitné vlastnosti plemena „Brava de Lide“ a riadenie chovu, najmä pokiaľ ide o pohlavie, vek a hmotnosť pri zabití, je zatriedenie jatočných tiel do triedy P podľa klasifikácie SEUROP, prípustné len v prípade mäsa Novilha a Vaca, ako sa odôvodňuje aj v bode 5.3. tohto dokumentu.

Vlastnosti tuku: tuhý a suchý, bielej až žltkastej farby, lesklý, jemnej konzistencie, šťavnatý a aromatický, príjemnej a sýtej chuti, vysoko kvalitný. Vnútrosvalový tuk v týchto jatočných telách je veľmi charakteristický a celkove sa vyznačuje mramorovaním (veľmi jemné vlákna rozložené v svalovom tkanive) a prispieva k šťavnatosti, pevnosti a chuti mäsa.

Organoleptické vlastnosti: mäso je spravidla krehké, s pevnou konzistenciou a svalovinou mierne prerastenou tukom, veľmi šťavnatou a jemnou.

Špecifickosť mäsa spočíva v týchto organoleptických vlastnostiach:

Farba: lesklá tmavá čerešňovo-červená.

pH: menej ako 6.

Štruktúra: štruktúra mäsa je kombináciou krehkosti, konzistencie, šťavnatosti a žuvateľnosti.

Chuť a aróma: veľmi príjemná a intenzívna, v ktorej možno rozpoznať plnú, typickú a intenzívnu „hovädziu“ chuť.

Minimálny čas dozrievania jatočného tela v chladiarni pred rozrábkou: najmenej 12 hodín, až kým nedosiahne vnútornú teplotu 7 °C, počas tohto obdobia sa až do momentu prepravy uchováva v podmienkach relatívnej vlhkosti od 85 do 90 %.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

Na kŕmenie sa vždy využívajú krmivové zdroje – čerstvá tráva a slama, ako aj tradičné plevy (šupiny a zvyšky z obilia s primiešanými zrnami) –, ktoré sa nachádzajú v zemepisnej oblasti. Ak množstvo pasienkov nie je v zime a v lete pre potreby zvierat dostatočné, používajú sa aj konzervované krmoviny (seno a/alebo siláž) získané v danej zemepisnej oblasti. Môže sa používať aj doplnkové krmivo (koncentráty z prírodných semien vo forme tyčiniek alebo granúl) vytvorené na tento účel, ktoré môže, ale nemusí pochádzať z danej oblasti. Doplnkové krmivo by malo predstavovať 1 až 2 kg dennej kŕmnej dávky hovädzieho dobytka a nikdy nesmie presiahnuť 2 % celkovej živej hmotnosti zvieraťa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Narodenie, chov a zabitie.

Fyzické a fyziologické vlastnosti zvierat plemena „Brava de Lide“ sa prirodzene spájajú so zvieratami, ktoré sú svojou povahou mierne, pokojné a „lenivé“, pokiaľ sa nachádzajú v prirodzenej oblasti svojho výskytu.

Podmienky prepravy zvierat plemena „Brava de Lide“ musia zodpovedať platným právnym predpisom o preprave a zabíjaní zvierat.

Zvieratá plemena „Brava de Lide“ musia byť bezpodmienečne zabité v deň príchodu na bitúnok bez ohľadu na to, o aký deň v roku ide.

Zabíjanie sa musí vykonávať výhradne na bitúnkoch uznaných Európskym spoločenstvom, ktoré sa nachádzajú vo vymedzenej zemepisnej oblasti.

3.6. Osobitné pravidlá pri krájaní, strúhaní, balení atď.:

Rozrábka, porciovanie, príprava a balenie.

So zreteľom na osobitné etologické faktory týchto zvierat a škodlivé účinky stresu na kvalitu jatočných tiel je nevyhnutné mať odborné znalosti, aby bolo možné kontrolovať vhodnosť jatočných tiel na rozrábku, porciovanie, prvotné spracovanie a krájanie.

Delené, nakrájané alebo prvotne spracované diely sa musia ihneď zabaliť, aby sa predišlo akémukoľvek mikrobiologickému riziku.

3.7. Osobitné pravidlá pri označovaní:

Na etikete musia byť nezávisle od formy obchodnej úpravy a pri splnení ostatných zákonných požiadaviek vždy uvedené tieto nápisy:

„Carne de Bravo do Ribatejo — Denominação de Origem Protegida“ (chránené označenie pôvodu; doplnený o európske logo);

logo „Carne de Bravo do Ribatejo“

identifikačné údaje výrobcu alebo skupiny výrobcov, ktorý(-á) uvádza výrobok na trh;

certifikačná značka alebo označenie zhody.

K obchodnému názvu „Carne de Bravo do Ribatejo DOP“ nie je možné pridávať žiadne ďalšie údaje alebo nápisy, a to ani značky distribútorov alebo iné značky.

Meno alebo obchodný názov a adresa výrobcu alebo skupiny výrobcov, ktorý(-á) uvádza daný výrobok na trh, nesmú byť v žiadnom prípade nahradené názvom iného subjektu, a to ani v prípade, že tento subjekt nesie za výrobok zodpovednosť alebo ho uvádza na trh.

4. Stručné vymedzenie zemepisnej oblasti:

Všetky obce okresov Beja, Évora, Portalegre, Santarém a obce Alcácer do Sal, Alcochete, Grândola, Montijo, Palmela, Santiago do Cacém a Sines okresu Setúbal, obce Alenquer, Arruda dos Vinhos, Azambuja a Vila Franca de Xira okresu Lisboa a v okrese Castelo Branco iba obec Idanha-a-Nova, ako aj farnosť Arazede v obci Montemor-o-Velho v okrese Coimbra.

5. Spojenie so zemepisnou oblasťou:

5.1. Špecifickosť zemepisnej oblasti:

Chov hovädzieho dobytka plemena Brava de Lide je spojený so zemepisným prostredím a úlohou týchto zvierat v riadení poľnohospodárskych podnikov vo vymedzenej zemepisnej oblasti. Produkcia hovädzieho dobytka plemena Brava de Lide je neodmysliteľne spojená s hájmi korkových, cezmínových a iných dubov, prirodzenými pasienkami, prirodzenou vegetáciou typu xerofytov, viazanou na tieto stromové porasty, ktoré sa v zemepisnej oblasti bežne vyskytujú. Veľmi dôležitými faktormi pri chove týchto zvierat sú aj druh zalesnenia pozemkov a krovinaté porasty, pretože zvieratám umožňujú izolovať sa od človeka a jeho „civilizácie“ a poskytujú im primeraný úkryt pred nepriaznivým počasím. Sú to teda typické výrobné faktory spoločné pre túto oblasť a nevyhnutné na chov zvierat tohto plemena.

V zemepisnej oblasti prevládajú z veľkej časti háje korkových, cezmínových a iných dubov, prirodzené pasienky, prirodzená vegetácia typu xerofytov viazaná na tieto stromové porasty. Takouto prirodzenou vegetáciou sú napríklad kručinky, cisty, vresovce a bodliaky, ktoré predstavujú mimoriadne dôležitú zložku potravy týchto zvierat, osobitne v období zimy, ľudovo nazývaným „invernadouro“. Oblasť má charakteristický ekosystém (s veľkými teplotnými rozdielmi v priebehu roka, s veľmi teplými a suchými letami a veľmi studenými zimami). Využíva sa tu osobitné know-how vedenia zvierat plemena Brava de Lide, ktoré sa vzhľadom na divokosť a silu hovädzieho dobytka bezpodmienečne musí uskutočňovať „na koni“. Pre oblasť je príznačný aj sezónny presun zvierat medzi extenzívnymi poľnohospodárskymi podnikmi vo vymedzenej zemepisnej oblasti, čím sa zvieratám zaisťujú tie najlepšie pasienky a dobré životné podmienky.

Chov hovädzieho dobytka plemena Brava de Lide v poľnohospodárskom podniku je náležite individualizovaný v súlade so systémom riadenia výroby, ktorý je založený na:

1. existencii portugalskej plemennej knihy o pôvode plemena „Brava de Lide“;

2. hovädzom dobytku chovanom v čistej línii;

3. chove zvierat plemena „Brava de Lide“, ktorý je pomocou ohrád úplne oddelený od chovu ostatných zvierat rovnakého druhu v tom istom poľnohospodárskom podniku;

4. individuálnej identifikácii zvierat, predkov a potomstva zvierat z morfologického a funkčného hľadiska v súlade s nariadením o plemennej knihe plemena „Brava de Lide“;

5. vlastnom, jedinečnom a výhradnom systéme chovu tohto plemena;

6. existencii systému kontroly, ktorý zaviedli samotní výrobcovia a ktorý umožňuje zabezpečiť úplnú vysledovateľnosť každého zvieraťa a každého dielu alebo každého balenia „spracovaného výrobku“ v súlade s rámcami pre vysledovateľnosť smerom k dodávateľovi aj smerom k spotrebiteľovi, a to od chovu až po uvedenie na trh a od konečného výrobku po poľnohospodársky podnik.

5.2. Špecifickosť výrobku:

Mäso „Carne de Bravo do Ribatejo“ má lesklú tmavú čerešňovo-červenú farbu a je krehké, pevnej konzistencie, šťavnaté a dobre žuvateľné. Má výraznú a dlhotrvajúcu chuť a je prerastené vnútrosvalovým tukom s typickým mramorovaním, ktoré prispieva k šťavnatosti, chuti a žuvateľnosti mäsa.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Vlastnosti mäsa „Carne de Bravo do Ribatejo“ sa vyvinuli najmä vďaka: a) pôdnym a podnebným podmienkami, v ktorých sa zvieratá narodili; b) morfologickým a funkčným vlastnostiam plemena; c) riadeniu chovu týchto zvierat, ktorý sa vyznačuje týmito typickými aspektmi:

— chov hovädzieho dobytka plemena „Brava de Lide“, ktoré je v súčasnosti dobre známe, hoci podľa miesta svojho výskytu sa kedysi nazývalo „Ribatejana“ (ribatejanské), má svoj pôvod v tomto divom hovädzom dobytku, ktorý sa zjavne vždy vyskytoval v dolinách riek Tejo a Sado a na príslušných planinách,

— plemeno „Brava de Lide“ je domáce plemeno hovädzieho dobytka, ktorého miestom výskytu sú zavodnené roviny riek Tejo a Mondego,

— chov hovädzieho dobytka plemena „Brava de Lide“ siaha do roku 1840, keď bol založený prvý skutočný dobytkársky statok, najstarší v Portugalsku, so stádom kráv portugalského pôvodu, odkúpeným od markíza de Vagos, a stádom plemenných býkov rovnakého pôvodu (Assunção, 1988),

— zvieratá pri získavaní potravy pravidelne prejdú veľa kilometrov medzi poľnohospodárskymi pozemkami poľnohospodárskeho podniku, pričom na vedenie stáda sa pri jeho premiestňovaní a zmene pasienkov používajú kone a „ohlávky“ v prípade mierneho hovädzieho dobytka, ktorý sa ľahko vedie,

— zvieratá tradične trávia zimu na pozemkoch v Alentejo a na jar sa premiestňujú do regiónu Ribatejo na pozemky v Golegã,

— chov dobytka Bravo v regiónoch Ribatejo, Alentejo a v niektorých oblastiach Beira sa vždy spájal s potrebou využívania záprahových zvierat pri prácach na poli, pretože zvieratá boli vzhľadom na svoje fyzické a povahové danosti mimoriadne vhodné na obrábanie pôdy. Sú to majestátne zvieratá, ktoré sa pohybujú ľahko, energicky a usporiadane,

— tento dobytok, ktorý je v porovnaní s inými plemenami nenáročný a veľmi odolný, bol v ťažkých poľnohospodárskych podmienkach regiónov Ribatejo a Alentejo nenahraditeľný,

— pred „domestikáciou“ i po nej žili tieto zvieratá v stádach a boli odolné voči nepriaznivým poveternostným podmienkam,

— povaha zvierat tohto plemena je mierna, pokojná a „lenivá“, a preto sa napájadlá a kŕmne žľaby zvyčajne umiestňujú v dostatočných vzdialenostiach, aby zvieratá boli nútené vykonávať funkčné pohyby, ktoré sú veľmi dôležité pre ich fyzickú a telesnú kondíciu a následne majú vplyv na osobitné vlastnosti ich mäsa. Doteraz je bežným postupom nútiť zvieratá k pomalej chôdzi hodinu denne.

Faktorom podmieňujúcim tento systém chovu je veľkosť poľnohospodárskeho podniku. Veľkosť poľnohospodárskeho podniku je totiž dôležitým faktorom v chove hovädzieho dobytka tohto plemena, pretože pohybová aktivita zvierat, ktorá je vhodná pre takéto silné zvieratá, je možná len na dostatočne veľkej ploche.

Systém chovu hovädzieho dobytka plemena „Brava de Lide“ je závislý od korkových, cezmínových a iných dubov, prirodzených pasienkov a prirodzenej vegetácie typu xerofytov viazanej na tieto stromové porasty a úzko s nimi súvisí. Takouto prirodzenou vegetáciou sú napríklad rastliny ľudovo nazývané kručinky, cisty, vresovce a bodliaky, ktoré predstavujú veľmi dôležitú zložku potravy týchto zvierat osobitne v období zimy, ľudovo nazývanom „invernadouro“.

Na základe toho možno tvrdiť, že zvieratá plemena „Brava de Lide“ sú vždy chované v extenzívnych podmienkach (voľne pustené na pasienku) pri zaťaženosti pasienka menej ako 1,4 VDJ/ha, ktoré sú, samozrejme, spojené s vymedzenou oblasťou výroby, kde majú poľnohospodárske podniky rozľahlé plochy s pôdnymi a podnebnými podmienkami, ktoré umožňujú uplatňovať spôsob kŕmenia typický pre dané plemeno, založený na prirodzenom kŕmení a používaní metódy sezónneho presunu zvierat medzi zemepisnými oblasťami Ribatejo a Alentejo.

Jedným z najdôležitejších faktorov, ktorý nám umožňuje produkovať mäso s takými jedinečnými vlastnosťami, je nepochybne typ kŕmenia, najprv kŕmenie materským mliekom a potom pasenie na prirodzených pasienkoch, ktoré je takisto veľmi dôležité, ako aj na pasienkoch tvorených podrastom hájov korkových, cezmínových a iných dubov, ktoré sa rozprestierajú po celej vymedzenej zemepisnej oblasti, hoci ich hustota a kvalita je kolísavá.

Chov hovädzieho dobytka plemena „Brava de Lide“ je úzko spätý s touto oblasťou, dôkazom čoho môže byť tisícročná chovateľská prax tradičnými metódami, ktoré sa stále uplatňujú, ako aj skutočnosť, že mäso „Carne de Bravo do Ribatejo“ je jedným z tradičných jedál regiónu.

Mäso „Carne de Bravo do Ribatejo“ je neoddeliteľnou súčasťou gastronomických ciest po regióne Ribatejo, pre ktoré sú príznačné dobre známe jedlá „cozido de carnes bravas“, „rabinhos de toiro bravo“ a „espetadinhas de carnes bravas“.

Mäso „Carne de Bravo do Ribatejo“ sa používa na zhotovenie najrozličnejších tradičných regionálnych jedál a stále je cenenou a veľmi vyhľadávanou pochúťkou, pričom v súčasnosti je to výrobok, ktorý pre jeho dobrú povesť vyhľadávajú mnohí spotrebitelia nielen v regióne, ale aj za jeho hranicami.

Gastronomické bratstvo „Confraria Gastronómica do Toiro Bravo“, propagujúce tisícročné kulinárske know-how, ktorého počiatky siahajú až do povestí starých Grékov a Rimanov a iných starých bájí zanechaných v tomto regióne Ribatejo, utvrdzuje pradávne poznatky, ktoré sa zachovali až do dnešných dní a sú výraznou súčasťou kultúrneho dedičstva regiónu.

Všetky tieto faktory spoločne prispievajú k osobitným vlastnostiam tohto mäsa. Týmito vlastnosťami sú pri pohľade na delené mäso pochádzajúce z jatočných zvierat plemena „Brava de Lide“ predovšetkým zafarbenie mäsa, jeho typické prerastenie vnútrosvalovým tukom, ktorému sa ľudovo hovorí „gordura marmoreada“ (mramorovaný tuk), ako aj pevná a zároveň šťavnatá a štruktúrovaná konzistencia.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.gpp.pt/Valor/doc/CE_Carne_Bravo_Ribatejo.pdf

(1) Ú. v. EÚ L 93, 31.3.2006, s. 12.